
RAPORT   COMUN
asupra proiectului de Lege pentru modificarea lit.f) a alin.(1) al art.9 din 
Ordonanţa de urgenţă a Guvernului nr.196/2005 privind Fondul pentru mediu

În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia pentru agricultură, silvicultură, industrie alimentară şi servicii specifice şi Comisia pentru administraţie publică, amenajarea teritoriului şi echilibru ecologic au fost sesizate, spre dezbatere în fond, cu proiectul de Lege pentru modificarea lit.f) a alin.(1) al art.9 din Ordonanţa de urgenţă a Guvernului nr.196/2005 privind Fondul pentru mediu, transmis cu adresa nr. Plx.712 din                    5 decembrie 2011, înregistrat la Comisia pentru agricultură sub nr.24/694/07.12.2011.
Potrivit prevederilor art.75 din Constituţia României, republicată şi ale art.92 din alin.(9) pct.1 din  Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

Senatul, în calitate de primă cameră sesizată,  a adoptat proiectul de lege în şedinţa din 28 noiembrie 2011.

Consiliului Legislativ a avizat favorabil proiectul de lege sus menţionat, conform  avizului nr.749 /04.07.2011.
Proiectul de lege face parte din categoria legilor ordinare, conform art.76 alin.(2) din Constituţia României, republicată.

Proiectul de lege are ca obiect de reglementare modificarea lit.f) a alin.(1) al art.9 din Ordonanţa de urgenţă a Guvernului nr.196/2005 privind Fondul pentru mediu, aprobată cu modificări şi completări prin Legea nr.105/2006, cu modificările şi completările ulterioare, în sensul diminuării contribuţiei de 2% din veniturile realizate din vânzarea masei lemnoase şi/sau a materialelor lemnoase obţinute de către administratorul, respectiv proprietarul pădurii, cu excepţia lemnelor de foc, arborilor şi arbuştilor ornamentali, pomilor de Crăciun, răchitei şi puieţilor, la Fondul pentru mediu, cu sumele cheltuite cu administrarea ariilor naturale protejate de către administratorul, respectiv proprietarul pădurii, potrivit prevederilor contractelor de administrare.

Comisiile au dezbătut proiectul de lege sus menţionat în şedinţe separate.


La dezbaterile proiectului, a participat, în calitate de invitat, în conformitate cu prevederile art.54 şi 55 din Regulamentul Camerei Deputaţilor, republicat, doamna Elena Dumitru, secretar de stat la Ministerul Mediului şi Schimbărilor Climatice.

Membrii Comisiei pentru agricultură, silvicultură, industrie alimentară şi servicii specifice au examinat proiectul de lege în şedinţa din 6 martie 2013. La dezbateri au participat 30 deputaţi, din totalul de 31 membri ai acesteia. 

În urma examinării proiectului de lege membrii Comisiei pentru agricultură, cu majoritate de voturi (29 voturi pentru respimgere şi 1 vot împotrivă) au hotărât să propună plenului Camerei Deputaţilor, spre dezbatere şi avizare, Raportul de respingere a proiectului de Lege pentru modificarea lit.f) a alin.(1) al art.9 din Ordonanţa de urgenţă a Guvernului nr.196/2005 privind Fondul pentru mediu.
Comisia pentru administraţie publică, amenajarea teritoriului şi echilibru ecologic a examinat proiectul de lege în şedinţa din 21 februarie 2012. La lucrările comisiei au fost prezenţi 15 deputaţi, din totalul de 29 membri ai comisiei.
În urma examinării proiectului de lege membrii Comisiei pentru administraţie publică, amenajarea teritoriului şi echilibru ecologic, în unanimitate de voturi  au hotărât să propună plenului Camerei Deputaţilor, spre dezbatere şi avizare, Raportul de respingere a proiectului de Lege pentru modificarea lit.f) a alin.(1) al art.9 din Ordonanţa de urgenţă a Guvernului nr.196/2005 privind Fondul pentru mediu.
 Comisiile propun Plenului Camerei Deputaţilor respingerea proiectului de lege întrucât măsura propusă de diminuare a contribuţiei de 2% poate crea aspecte de discriminare faţă de celelalte categorii care sunt obligate să contribuie la constituirea fondurilor pentru mediu, respectiv operatorii economici care au ca obiect de activitate:
· vânzarea deşeurilor metalice feroase şi neferoase;
· introducerea pe piaţa naţională de ambalaje de desfacere şi bunuri ambalate;
· introducerea pe piaţa naţională a substanţelor clasificate prin acte normative ca fiind periculoase pentru mediu;
· gestionarea fondurilor de vânătoare;
· gestionarea uleiurilor uzate, fiind astfel create premisele unor vicii de neconstituţionalitate în raport cu art.16 din Constituţie, republicată.

